送謝公定作竟陵主簿
作者：黄庭堅
朝代：宋

paragraphs: 謝公文章如虎豹，至今斑斑在兒孫。
竟陵主簿極多聞，萬事不理專討論。
澗松無心古鬚鬣，天球不瑑中粹溫。
落筆塵沙百馬奔，劇談風霆九河翻。
胸中恢疏無怨恩，當官持廉庭不煩。
吏民欺公亦可忍，慎勿驚魚使水渾。
漢濱耆舊今誰存，駟馬高蓋徒紛紛。
安知四海習鑿齒，拄笏看度南山雲。